**ელენე გოგიბერიძე**

**ასაკი - 22 წლის**

**ტელეფონი - 511 27 04 30**

**საქართველოს უნივერსიტეტის სამართლის სკოლა**

**მე-4 კურსი**

**ელექტრონული ფოსტა -** **Gogiberidzeelene@gmail.com**

**თავისუფლება ისე არ მოდის..**

თითქმის რეალური ისტორია

*სიყვარულით ჩემს დიდ პაპას*

**2000 -2006 წლები**

მე და პაპა ჩვენს საყვარელ სკვერში ვსხედვართ. სკვერში ძალიან ბევრი მაღალი ნაძვია. აიწონადაიწონაც გვიყვარს, აიწონაზე მე სულ მაღლა ვარ ხოლმე და ყოველთვის  მგონია, რომ ამ თვალუწვდენელი ნაძვების სიმაღლე ვხდები წამით. ახლა უბრალოდ ნაძვებს ვუყურებთ, იმედი გვაქვს, რომ ციყვი გამოჩნდება და დავინახავთ. მე ფერად-ფერად შოკოლადებს ვჭამ და ვუყურებ პაპას ხელზე ამობერილ ვენებს, თითებს ვადებ, ვენები ქვევით იბურცება, მერე ისევ იბერება... ესაც ჩემი ერთ-ერთი გასართობია. ხელს მკიდებს და მივდივართ...

**1940 წელი**

თითქმის 25 წლის სანდრო,რომელსაც ისეთი ღია ფერის თვალები ჰქონდა, ვერ გაიგებდით, ღია ცისფერი იყო თუ ღია მწვანე, ზოგჯერ ნაცრისფრადაც კი შეიძლება მოგჩვენებოდათ, ჯარში გაიწვიეს. სანდრო მაღალი იყო, ლამაზი, მხიარული, ენამოსწრებული. მტკვრის პირას გაიზარდა, პატარა ეკლესიის გვერდით, იქვე ისწავლა ნაოსნობა,რომელიც არაჩვეულებრივად გამოსდიოდა. ჯარში გაწვევას მალევე წამოეწია მეორე მსოფლიო ომი, ომში საბჭოთა კავშირის მხარეს ბრძოლაზე ხანგრძლივი ტყვედ ჩავარდნა აღმოჩნდა, ფაქტობრივად არც უბრძოლია. მე ზუსტად არ ვიცი რომელი საერთაშორისო კონვენცია დაარღვია იმდროინდელმა რუსეთმა მაშინ, მაგრამ საბჭოთა კავშირის 125 ათასი მოქალაქისა და სამხედროს ბედზე დიდად არ უდარდია და ასე აღმოჩნდა 125 ათასი კაცი ბედის ანაბარა პოლონეთის საკონცენტრაციო ბანაკში. მათ შორის - სანდროც. ...რამ შემქმნა ადამიანად, რატომ არ მოველ წვიმადაო,- ფიქრობდა ხოლმე... იჯდა ასე საწყლად, მშობლიურ ქვეყანას მოშორებული. გახდა, ჩამოდნა, ჩონჩხიღა დარჩა...

...

საკოცენტრაციო ბანაკში ქართველები ერთად ჰყავთ, სანდროც აქ არის. ფიქრობს სახლზე, შეყვარებულზე, ათას რამეზე... უეცრად კარი იღება. შემოდის გერმანელი გენერალი. ზუსტად ისე აცვია, როგორც გერმანელ გენერალს შეეფერება. ჩვენი საწყალი ტყვეებიც ისეთი საწყალი სახეებით შესქერიან, როგორც საკოცენტრაციო ბანაკის ტყვეებს შეეფერებათ.

* გამარჯობა, ბიჭებო! - ქართულად. ესალმება გერმანელი გენერალი ტყვეებს.

ეს ჩვენი გერმანელი გენერალი გრიგოლ რობაქიძე გახლდათ,აბა.. ალბათ ხედავთ როგორ უნათდებათ სახეები ჩვენს საწყალ ტყვეებს, მათ შორის, სანდროსაც, როგორ ესახებათ იმედის პატარა ნაპერწკალი და როგორ ხედავენ საქართველოს მთებს და ბარებს, რომ ეგონათ ვეღარასდროს ნახავდნენ. მეც ხომ ავტორი ვარ, მაგრამ მეც მეტირება..

**ისევ 2000-2006**

ზღაპარი დავწერე. „კუდკუცუნა ლეკვი“ დავარქვი. წავუკითხე პაპას. კმაყოფილია. მოსწონს. ეხლა მისი ჯერია. თავისი მოგონილი ზღაპრები უნდა მომიყვეს, ერთსა და იმავეს არასდროს იმეორებს. სულ ახალახალს მიყვება. სანთლის შუქზე... ღუმელთან. შეშა ტკაცუნობს. ომის ამბებს მე არასდროს მიყვება, მარტო დიდებს. შუქი მოდის. ტაშს ვუკრავთ.

**1941 - 1945 წლები, ქართველები ვერმახტში**

ეს იყო ქართული სამხედრო ლეგიონი, რომელიც მეორე მსოფლიო ომის დროს იბრძოდა მესამე რაიხის ანუ გერმანიის მხარეს, მათ შორის იყო სანდრო. შალვა მაღლაკელიძე, გრიგოლ რობაქიძე და სანდრო, პატარა ქალაქში რომ დაიბადა და პატარა ეკლესიის გვერდით იზრდებოდა მტკვრის სანაპიროზე. ოღონდ რუსეთი არაო და იბრძოდნენ გერმანიის მხარეს ქართველები, საქართველოს განთავისუფლების მიზნით. დამოუკიდებელი საქართველოს დროშაც ეკეთათ ხელზე სამკლავურად. რამდენიმე ბატალიონი შეიქმნა: ,,ილია ჭავჭავაძე“, ,,ერეკლე II“, ,,დავით აღმაშენებელი“... სანდრო დივერსიულ რაზმში იყო, მის რაზმს ,,თამარა II“ ერქვა. ხან საფრანგეთში იყვნენ, ხან - საბერძნეთში, ხან - რუმინეთში... საქართველოზე ფიქრში ათენდებოდათ. რამდენჯერმე დაიჭრა, მაგრამ გადარჩა. სულ იმას ფიქრობდა, თუ ბოლომდის ტყვია დამინდობს.. მერე ომიც დასრულდა როგორღაც. მეგობრები ევროპაში დარჩენას სთავაზობდნენ, მაგრამ აქეთ დანიშნული ჰყავდა.

 **2006**

 მაცვია ვარდისფერი კაბა და მივდივარ სკოლაში,პირველი დღე მაქვს. მინდა კაბა პაპას ვაჩვენო, მაგრამ პაპას ოთახში არ მიშვებენ. სულ წევს და ვეღარ ვთამაშობთ, არ ვიცი რატომ. გუშინ შევიპარე, მითხრა კარგად ისწავლე და კარგი გოგო იყავიო. პაპას დარგული ალუბლის ძირში ვზივარ..

**1947**

 სანდრო სახლში ბრუნდება. თითქოს ცხოვრება კალაპოტში ჩადგა. ამდენ ცეცხლსა და ურაგანს გამოვლილი იმარჯვებს საბჭოთა კავშირის ნაოსნობის შეჯიბრში და პირველ ადგილზე გადის. ყველაზე საპატიო ჯილდოთი - ლენინის ტომებით ასაჩუქერებენ. სასაცილოდაც არ ეყო.არც წამოუღია, ვაგონში დატოვა. წიგნებმიხუტებული მემანქანე სანდროს უკან მოსდევს: - დაგრჩათ, ბატონო, დაგრჩათ წიგნები…  მეორე ადგილზე გასულისთვის ველოსიპედი უჩუქებიათ, სანდრომ მოდი ჭკუით ვაჯობებო და შემდეგ შეჯიბრზე მეორე ადგილზე გავიდა. ახლა სტალინის ბიუსტი აჩუქეს. პირველ ადგილზე გასულს კი - ფირსაკრავი…

...

სტალინი აცხადებს,რომ ყველა ტყვე და ტყვედყოფილი ქვეყნის მოღალატეა. სანდროც სიკვდილმისჯილთა საკანშია. დახვრეტას უსჯიან. 6 თვე ელოდა განაჩენის აღსრულებას. ლოდინში სიგარეტის მოწევასაც დაანება თავი, რატომ ვერ გეტყვით. ექვსი თვე საკნის კარის გაღებაზე ცივი ოფლი ასხამდა. ციხეში ნახა პირველად თავისი სამი თვის ქალიშვილი. ამის დრო სად იყო, სახლი აქვს ასაშენებელი, თავის პატარა ქალაქში,პატარა ეკლესიის გვერდით..

სტალინი გადაწყვეტილებას ცვლის და სანდროს დახვრეტა, 25 წლით ციმბირში გადასახლებით შეუცვალეს.

**2005**

 პაპა ვიღაც უცხოელ კაცს ელაპარაკება ეზოში, არაფერი მესმის, სხვა ენაზე ლაპარაკობენ. წლების მერე გავიგებ, რომ ეს კაცი იოჰან ზემლერია, რომელსაც პაპა შემთხვევით გადაეყარა პატარა ეკლესიის გვერდით დიდი ეკლესიის ეზოში. პაპა ოცეულის მეთაური იყო. იმ ოცეულის ჯარისკაცი ყოფილა ეს კაცი.

**ციმბირი**

ლექსად წერს სანდრო თავის გულის ნადებს საცოლეს:

,,მე სხვა ბუნების შვილი ვარ,

სხვა მხარესა ვარ გაზრდილი,

აქ ყველაფერი უცხოა,

ჩემი ქვეყნის მაქვს წადილი.“

და სთხოვს,რომ არ დაელოდოს და გათხოვდეს. 25 წელი აქვს მისჯილი და როდის დაბრუნდება, აბა... 25 წელი მთელი ცხოვრებაა... ქალი მაინც ელოდება. გადასახლებიდან 8 წელში კვდება სტალინი. სანდროსაც სახლში აბრუნებენ. ქალაქში ფაშისტი შეარქვეს. ვერავინ გაუგო…   რა თავისუფლების მოპოვება…

**1989**

სანდრო სიხარულისგან ცას ეწია. თან თავისთვის ეცინება, მე როდის მეკეთა ეგ სამკლავური ხელზეო, 5 წელი მეკეთაო..

**2023 მარტი**

 მე და ბებია ვდგავართ პარლამენტთან და ხელში ევროკავშირის დროშა გვიჭირავს.

* მამაჩემი ცოცხალი რომ იყოს, როგორ გაუხარდებოდა, - ამბობს ბებია.

 და მზე ცაზე იმედის სხივებს ხლართავს...

*დასასრული*